กฎกระทรวงกำหนดค่าธรรมเนียมตามกฎหมายว่าด้วยรถยนต์ (ฉบับที่ 3) พ.ศ. 2549

กฎกระทรวง
กำหนดค่าธรรมเนียมตามกฎหมายว่าด้วยรถยนต์
(ฉบับที่ ๓)
พ.ศ. ๒๕๔๙[๑]
 

อาศัยอำนาจตามความในมาตรา
๕ (๑๗) แห่งพระราชบัญญัติรถยนต์ พ.ศ. ๒๕๒๒
ซึ่งแก้ไขเพิ่มเติมโดยพระราชบัญญัติรถยนต์ (ฉบับที่ ๑๐) พ.ศ. ๒๕๔๒ อันเป็นกฎหมายที่มีบทบัญญัติบางประการเกี่ยวกับการจำกัดสิทธิและเสรีภาพของบุคคล
ซึ่งมาตรา ๒๙ ประกอบกับมาตรา ๓๑ มาตรา ๓๕ มาตรา ๓๖ มาตรา ๔๘ และมาตรา ๕๐ ของรัฐธรรมนูญแห่งราชอาณาจักรไทย
บัญญัติให้กระทำได้โดยอาศัยอำนาจตามบทบัญญัติแห่งกฎหมาย รัฐมนตรีว่าการกระทรวงคมนาคม
ออกกฎกระทรวงไว้ ดังต่อไปนี้

ให้ยกเลิกความใน
(๖) ของข้อ ๒ แห่งกฎกระทรวงกำหนดค่าธรรมเนียมตามกฎหมาย ว่าด้วยรถยนต์ พ.ศ. ๒๕๔๖ และให้ใช้ความต่อไปนี้แทน
(๖) การโอนทะเบียนรถ
(ก)
การโอนทะเบียนรถที่อยู่ในระหว่างการให้ลูกหนี้เช่าซื้อ
สำหรับสถาบันการเงินที่ควบรวมกิจการ ตามแผนพัฒนาระบบสถาบันการเงินที่คณะรัฐมนตรีได้มีมติเห็นชอบ
เมื่อวันที่ ๒๓ พฤศจิกายน พ.ศ. ๒๕๔๗ ทั้งนี้
เฉพาะสถาบันการเงินที่ควบรวมกิจการระหว่างวันที่ ๖ มกราคม พ.ศ. ๒๕๔๗ ถึงวันที่ ๓๑
กรกฎาคม พ.ศ. ๒๕๔๙ และต้องดำเนินการโอนทะเบียนรถที่อยู่ในระหว่างการให้ลูกหนี้เช่าซื้อให้แล้วเสร็จ
ภายในวันที่ ๕ มกราคม พ.ศ. ๒๕๕๐ ครั้งละ ๕๐ บาท
(ข)
การโอนทะเบียนรถนอกจาก (ก) ครั้งละ ๑๐๐
บาท


ให้ไว้ ณ
วันที่ ๑๕ กันยายน พ.ศ. ๒๕๔๙
พลเอก ชัยนันท์
เจริญศิริ
รัฐมนตรีช่วยว่าการกระทรวงคมนาคม
ปฏิบัติราชการแทน
รัฐมนตรีว่าการกระทรวงคมนาคม
หมายเหตุ
:- เหตุผลในการประกาศใช้กฎกระทรวงฉบับนี้ คือ โดยที่คณะรัฐมนตรีได้มีมติ
เมื่อวันที่ ๒๓ พฤศจิกายน พ.ศ. ๒๕๔๗ เห็นชอบมาตรการภาษีและค่าธรรมเนียมเพื่อสนับสนุนการควบรวมกิจการ
ตามแผนพัฒนาระบบสถาบันการเงินตามที่กระทรวงการคลังเสนอ สมควรกำหนดค่าธรรมเนียมการโอนทะเบียนรถที่อยู่ในระหว่างการให้ลูกหนี้เช่าซื้อ
สำหรับสถาบันการเงินที่ควบรวมกิจการและโดยที่มาตรา ๕ (๑๗) แห่งพระราชบัญญัติรถยนต์
พ.ศ. ๒๕๒๒ ซึ่งแก้ไขเพิ่มเติมโดยพระราชบัญญัติรถยนต์ (ฉบับที่ ๑๐) พ.ศ. ๒๕๔๒ บัญญัติให้รัฐมนตรีว่าการกระทรวงคมนาคม
มีอำนาจออกกฎกระทรวงกำหนดค่าธรรมเนียมไม่เกินอัตราท้ายพระราชบัญญัติ
จึงจำเป็นต้องออกกฎกระทรวงนี้


นันทนา/ผู้จัดทำ
๕ ตุลาคม ๒๕๔๙

สิทธิกานต์/ปรับปรุง
๔ เมษายน ๒๕๖๒

วศิน/ตรวจ
๙ เมษายน ๒๕๖๒


[๑] ราชกิจจานุเบกษา
เล่ม ๑๒๓/ตอนที่ ๑๐๓ ก/หน้า ๑/๑ ตุลาคม ๒๕๔๙